《咏铜槃水石》
明代·邵宝

东坡得怪石，远寄僧供佛。我石乃不然，作我斋中物。

我有古铜槃，俗事久相屈。以石贮其中，载挹泉滭沸。

朱碧照清波，古色一何蔚。吾斋本幽贞，复此为除祓。

弄丸思古人，敢谓能髣髴。白日生高寒，长夏破烦郁。

我心非佛心，万事惟四勿。水止石无为，匀圆亦强倔。

歌罢一掀髯，南风正披拂。

作者简介：邵宝（1460-1527）字国宝，号二泉，江苏无锡人，成化二十年（1484）进士，历为江西提学副使，官至南京礼部尚书，谥文庄。文典重和雅，诗清和淡薄。著有《简端二馀》《慧山记》《容春堂集》等。